b'\n_START_ARTICLE_\nAndrea del Verrocchio\n_START_SECTION_\n\xc5\xbdivljenje\n_START_PARAGRAPH_\nAndrea je bil sin Michela di Cione, proizvajavca kerami\xc4\x8dnih plo\xc5\xa1\xc4\x8dic in pozneje carinika. Bil je peti od osmih otrok in je moral zelo zgodaj pomagati star\xc5\xa1em pri pre\xc5\xbeivljanju dru\xc5\xbeine. Edina \xc5\xa1ola, ki jo je obiskoval, je bila zlatarska delavnica mojstra Verrocchija, od katerega je pozneje prevzel priimek. Vendar je bil Andrea predvsem sam svoj u\xc4\x8ditelj in ker ni imel stikov z bogatej\xc5\xa1imi sloji Firenc, tudi sam svoj gospodar, dokler ga niso leta 1466 prevzeli v pokroviteljstvo Medi\xc4\x8dejci. S tem je mladi umetnik znatno izbolj\xc5\xa1al svoje ekonomsko stanje in presti\xc5\xbe. Leta 1472 je vstopil v Ceh svetega Luke kot slikar in rezbar. V njegovi delavnici so se u\xc4\x8dili razni veliki umetniki, na primer Leonardo, Botticelli, Perugino, Ghirlandaio in drugi, saj je bila znana po tem, da se je ukvarjala z vsemi umetnostmi, od slikarstva in kiparstva do rezbarstva, zlatarstva, lon\xc4\x8darstva in miniaturne poslikave._NEWLINE_Ker se ni nikoli poro\xc4\x8dil, je bil Andrea del Verrocchio osumljen homoseksualnosti in celo anonimno prijavljen oblastem zaradi sodomije, vendar so se obto\xc5\xbebe izkazale za golo obrekovanje. _NEWLINE_Bene\xc5\xa1ka republika je leta 1479 naro\xc4\x8dila umetniku monumentalni kip svojega generala Bartolomea Colleonija, za izdelavo katerega se je Andrea preselil v Benetke. Tu je tudi umrl leta 1488 \xc5\xa1e pred dokon\xc4\x8dno izdelavo kipa.\n_START_SECTION_\nDelo\n_START_PARAGRAPH_\nDelavnica, ki jo je vodil Andrea del Verrocchio, je postala znana prav zaradi svoje raznovrstnosti, ki je ponazarjala umetnikovo sposobnost v raznih umetni\xc5\xa1kih panogah. Mladi Andrea se je izu\xc4\x8dil obrti pri o\xc4\x8detu keramiku in v zlatarski delavnici, a se njegova dela iz te dobe niso ohranila. Prva znana dela so kiparski izdelki, predvsem Nevernost svetega Toma\xc5\xbea, v kateri moderni kritiki vidijo \xc5\xbee za\xc4\x8detke baroka._NEWLINE_V slikarstvu se je Andrea zgledoval po Filippu Lippiju, s katerim je sodeloval pri opremi katedrale v Pratu. Ohranilo se je samo eno avtografirano delo, to je madona v katedrali v mestu Pistoia. Ostala dela, ki se mu pripisujejo z ve\xc4\x8djo ali manj\xc5\xa1o gotovostjo, so Kristusov krst in ve\xc4\x8d Madon z Detetom. Pri ustvarjanju njegovih slik so sodelovali tudi u\xc4\x8denci njegove delavnice. Tako je v Kristusovem krstu opazen poseg Leonarda, najbolj nadarjenega med njegovimi u\xc4\x8denci. Po legendi naj bi se Andrea del Verrocchio prepri\xc4\x8dal, da ne bo nikoli dosegel Leonardove popolnosti, in je zato opustil slikanje in se posvetil kiparstvu. Izdelal je ve\xc4\x8d manj\xc5\xa1ih kipov v bakru in marmorju; njegovo najve\xc4\x8dje delo je spomenik Bartolomeu Colleoniju v Benetkah.'